Strømmen er mandag aften gået i dele af Hobro på grund af en højspændingsfejl.

Opdatering klokken 22:35: Strømmen er nu igen tilbage i Hobro. Borgere i Hobro måtte mandag aften have gang i lommelygter og stearinlys. Omkring klokken 21.25 gik strømmen i dele af byen. - Der er en højspændingsfejl, og vi ved endnu ikke helt, hvad det går ud på, siger vagten ved Verdo, som står for strømmen i Hobro. Ved Nordjyllands Politi har man også fået henvendelser om den manglende strøm. - Politistationen i byen er mørklagt, ligesom det også gælder for i hvert fald én lysregulering, siger vagtchef Poul Badsberg. Borgere kan holde sig opdateret på Verdos hjemmeside . Klokken 21.45 melder selskabet, at man forventer, der igen vil være strøm klokken 22.30.